Hierdie artikel handel oor die etniese groep. Vir die taal, sien Oekraïens. Die Oekraïners (Oekraïens: українці, ukrayintsi, [ukrɑˈjinʲtsʲi]) is 'n Oos-Slawiese volk van sowat 45 miljoen mense inheems aan Oekraïne. Hulle is die sesde grootste volk in Europa. Die meeste Oekraïners is Oekraïens-Ortodokse of ongebonde. Oekraïners vorm die titulêre nasie van Oekraïne, waar hulle 77,5% van dié land se bevolking vorm. Naas Oekraïners leef nog sowat 8,3 miljoen Russe in Oekraïne, veral in die ooste en suide. Wêreldwyd leef omtrent 45 miljoen Oekraïners, waarvan sowat 37,5 miljoen in Oekraïne, 1,9 miljoen in Rusland, 1,3 miljoen in Kanada en 968 769 in die Verenigde State. Tydens die Russiese Ryk en die Sowjetunie het Oekraïners in destydse deelgebiede soos Moldowa (375 000), Kasakstan (313 698), Wit-Rusland (159 000) en Oesbekistan (tussen 104 720 en 128 100) gevestig. Daarbenewens het Oekraïners nog in Europese en Suid-Amerikaanse lande soos Brasilië (500 000), Argentinië (300 000), Italië (233 726), Duitsland (229 510), Tsjeggië (126 613) en Slowakye (100 000) gevestig.